સ્વચ્છતા એ એક એવી બાબત છે જેની શરૃઆત વ્યક્તિ અને પરિવારથી થાય છે અને સમાજ તેમજ દેશ સુધી વિસ્તરે છે. સફાઈનું કામ આપણુ નહીં – એવા ખયાલમાંથી જે ગ્રંથિઓએ આકાર લીધો છે એ ગ્રંથિઓ જલ્દી છૂટતી નથી. ગમે ત્યાં કચરો ફેંકવાનો આપણો અધિકાર, શહેરને અને શેરીઓને સ્વચ્છ રાખવાની જવાબદારી સ્થાનિક પાલિકા તંત્રની, સમજદાર નાગરિકની ભૂમિકા માટે આપણે માનસિક રીતે જ સજ્જ થતા નથી. એટલે જ તો શહેરમાં કચરાપેટીઓ મૂકવામાં આવી હોય તો પણ કચરો તેની બહાર પડે તે રીતે ફેંકવામાં આપણે કોઈ શરમનો અનુભવ કરતા નથી.